VYKONÁVACIE NARIADENIE KOMISIE (EÚ) 2022/1309

z 26. júla 2022,

ktorým sa mení a opravuje vykonávacie nariadenie (EÚ) 2018/2019, pokiaľ ide o určité rastliny druhu Malus domestica určené na výsadbu pochádzajúce z Ukrajiny a zo Srbska

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (1), a najmä na jeho článok 42 ods. 4 prvý pododsek,

keďže:

(1) Vykonávacím nariadením Komisie (EÚ) 2018/2019 (2) sa na základe predbežného vyhodnotenia stanovuje zoznam vysokorizikových rastlín, rastlinných produktov a iných predmetov.

(2) Vykonávacím nariadením Komisie (EÚ) 2018/2018 (3) sa stanovujú osobitné pravidlá týkajúce sa postupu, ktorý sa má v prípade vysokorizikových rastlín, rastlinných produktov a iných predmetov dodržiavať pri vyhodnotení rizika podľa článku 42 ods. 4 nariadenia (EÚ) 2016/2031.

(3) Na základe predbežného vyhodnotenia bolo do zoznamu uvedeného v prílohe k vykonávaciemu nariadeniu (EÚ) 2018/2019 zaradených 34 rodov a jeden druh rastlín určených na výsadbu, ktoré pochádzajú z tretích krajín. V uvedenej prílohe je zaradený rod Malus Mill.

(4) Ukrajina predložila 18. októbra 2019 Komisii žiadosť o vývoz jedno- až trojročných dormantných podpníkov a vrúbľovancov druhu Malus domestica s obnaženými koreňmi určených na výsadbu do Únie. Táto žiadosť bola doložená príslušnou technickou dokumentáciou.

(5) Európsky úrad pre bezpečnosť potravín (ďalej len „úrad“) prijal 30. septembra 2021 vedecké stanovisko týkajúce sa vyhodnotenia rizika komodity pre rastliny druhu Malus domestica z Ukrajiny určené na výsadbu (4). Ako škodcov relevantných pre tieto rastliny určené na výsadbu úrad identifikoval Lopholeucaspis japonica, Eotetranychus prunicola, vírus krúžkovitosti tabaku a Erwinia amylovora.

(6) Úrad vyhodnotil opatrenia na zmiernenie rizika opísané v dokumentácii týkajúce sa škodcov Lopholeucaspis japonica, Eotetranychus prunicola a vírus krúžkovitosti tabaku a odhadol pravdepodobnosť, že komodita bude bez výskytu týchto škodcov. Pokiaľ ide o škodcu Erwinia amylovora, úrad vyhodnotil, či sú splnené osobitné požiadavky na uvedenie rastlín rodu Malus Mill. okrem plodov a semien do špecifikovaných chránených zón uvedených v bode 9 prílohy X k vykonávaciemu nariadeniu Komisie (EÚ) 2019/2072 (5) a na ich premiestňovanie v nich.

(7) Na základe vedeckého stanoviska úradu sa rastlinolekárske riziko vyplývajúce z uvedenia najviac trojročných dormantných podpníkov a vrúbľovancov druhu Malus domestica s obnaženými koreňmi určených na výsadbu pochádzajúcich z Ukrajiny do Únie považuje za prijateľné za predpokladu, že sú splnené príslušné osobitné dovozné požiadavky stanovené v prílohe VII k vykonávaciemu nariadeniu (EÚ) 2019/2072 a osobitné požiadavky na chránené zóny stanovené v bode 9 prílohy X k uvedenému vykonávaciemu nariadeniu.

(8) Lopholeucaspis japonica a vírus krúžkovitosti tabaku sú uvedené v zozname karanténnych škodcov Únie v prílohe II k vykonávaciemu nariadeniu (EÚ) 2019/2072. Škodca Erwinia amylovora je uvedený ako karanténny škodca chránenej zóny v prílohe III k vykonávaciemu nariadeniu (EÚ) 2019/2072 a ako regulovaný nekaranténny škodca Únie v prílohe IV k vykonávaciemu nariadeniu (EÚ) 2019/2072, pričom v bode 9 prílohy X k uvedenému nariadeniu sú zavedené osobitné požiadavky s cieľom zabrániť jeho preniknutiu do špecifikovaných chránených zón a jeho šíreniu v nich.

(9) Škodca Eotetranychus prunicola ešte nie je do zoznamu karanténnych škodcov Únie zaradený. Podľa dôkazov poskytnutých členskými štátmi však vplyv tohto škodcu na hostiteľské rastliny v Únii nie je významný. Preto nie sú v súvislosti s týmto škodcom potrebné žiadne dovozné požiadavky.

(10) Preto je vhodné, aby sa najviac trojročné dormantné podpníky a vrúbľovance druhu Malus domestica s obnaženými koreňmi určené na výsadbu pochádzajúce z Ukrajiny už nepovažovali za vysokorizikové rastliny.

(11) Vykonávacím nariadením Komisie (EÚ) 2020/1361 (6) sa zmenilo vykonávacie nariadenie (EÚ) 2018/2019 tak, že sa stanovilo, že je zakázané uvádzať na územie Únie rastliny rodu Malus Mill. okrem jedno- až dvojročných dormantných vrúbľovancov druhu Malus domestica s obnaženými koreňmi určených na výsadbu pochádzajúcich zo Srbska. V dôsledku opomenutia sa však v uvedenom nariadení nešpecifikuje, že v súlade s príslušným vedeckým stanoviskom úradu EFSA (7) by uvedené rastliny na výsadbu mali byť bez listov. Toto opomenutie by sa preto malo napraviť.

(12) Príloha k vykonávaciemu nariadeniu (EÚ) 2018/2019 by sa preto mala zodpovedajúcim spôsobom zmeniť a opraviť.

(13) S cieľom splniť povinnosti Únie vyplývajúce z Dohody Svetovej obchodnej organizácie o uplatňovaní sanitárnych a fytosanitárnych opatrení (8) by sa mal v čo najkratšom čase obnoviť dovoz najviac trojročných dormantných podpníkov a vrúbľovancov druhu Malus domestica s obnaženými koreňmi určených na výsadbu pochádzajúcich z Ukrajiny.

(14) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Príloha k vykonávaciemu nariadeniu (EÚ) 2018/2019 sa mení a opravuje v súlade s prílohou k tomuto nariadeniu.

Článok 2 Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 26. júla 2022 Za Komisiu predsedníčka Ursula VON DER LEYEN

(1) Ú. v. EÚ L 317, 23.11.2016, s. 4.

(2) Vykonávacie nariadenie Komisie (EÚ) 2018/2019 z 18. decembra 2018, ktorým sa stanovuje predbežný zoznam vysokorizikových rastlín, rastlinných produktov alebo iných predmetov v zmysle článku 42 nariadenia (EÚ) 2016/2031 a zoznam rastlín, v prípade ktorých sa nevyžadujú rastlinolekárske osvedčenia na vstup do Únie v zmysle článku 73 uvedeného nariadenia (Ú. v. EÚ L 323, 19.12.2018, s. 10).

(3) Vykonávacie nariadenie Komisie (EÚ) 2018/2018 z 18. decembra 2018, ktorým sa stanovujú osobitné pravidlá týkajúce sa postupu, ktorý sa má dodržiavať na účely vyhodnotenia rizika vysokorizikových rastlín, rastlinných produktov a iných predmetov v zmysle článku 42 ods. 1 nariadenia Európskeho parlamentu a Rady (EÚ) 2016/2031 (Ú. v. EÚ L 323, 19.12.2018, s. 7).

(4) EFSA PLH Panel (Pracovná skupina EFSA pre zdravie rastlín), 2021. Scientific Opinion on the commodity risk assessment of Malus domestica plants from Ukraine (Vedecké stanovisko týkajúce sa vyhodnotenia rizika komodity v súvislosti s rastlinami druhu Malus domestica pochádzajúcimi z Ukrajiny). Vestník EFSA (EFSA Journal) (2021) 19(11):6909, 58 s https://doi.org/10.2903/j.efsa.2021.6909.

(5) Vykonávacie nariadenie Komisie (EÚ) 2019/2072 z 28. novembra 2019, ktorým sa stanovujú jednotné podmienky vykonávania nariadenia Európskeho parlamentu a Rady (EÚ) 2016/2031, pokiaľ ide o ochranné opatrenia proti škodcom rastlín, a ktorým sa zrušuje nariadenie Komisie (ES) č. 690/2008 a ktorým sa mení vykonávacie nariadenie Komisie (EÚ) 2018/2019 (Ú. v. EÚ L 319, 10.12.2019, s. 1).

(6) Vykonávacie nariadenie Komisie (EÚ) 2020/1361 z 30. septembra 2020, ktorým sa mení vykonávacie nariadenie (EÚ) 2018/2019, pokiaľ ide o určité rastliny určené na výsadbu druhu Malus domestica pochádzajúce zo Srbska a určité rastliny určené na výsadbu druhov Acer japonicum Thunberg, Acer palmatum Thunberg a Acer shirasawanum Koidzumi pochádzajúce z Nového Zélandu (Ú. v. EÚ L 317, 1.10.2020, s. 1).

(7) EFSA PLH Panel (Pracovná skupina EFSA pre zdravie rastlín), 2020. Scientific Opinion on the commodity risk assessment of Malus domestica plants from Serbia (Vedecké stanovisko týkajúce sa vyhodnotenia rizika komodity v súvislosti s rastlinami druhu Malus domestica pochádzajúcimi zo Srbska). Vestník EFSA (EFSA Journal) (2020) 18(5):6109, 53 s https://doi.org/10.2903/j.efsa.2020.6109.

(8) Dohoda o uplatňovaní sanitárnych a fytosanitárnych opatrení (dohoda SPS) (prijatá 15. apríla 1994, v platnosti od 1. januára 1995; UNTS, zväzok 1867, s. 493); Svetová obchodná organizácia, https://www.wto.org/english/tratop_e/sps_e/spsagr_e.htm.